Yoshioka Yayoi

Yoshioka Yayoi (吉岡 彌生, April 29, 1871 – May 22, 1959) sarong Hapon na doktor, paratukdo, asin aktibista sa karapatan kan mga kababaihan. Siya nakatogdas kan Tokyo Women's Medical University kan 1900, bilang saro sa pinakainot na eskwelahan medikal sa mga kababaihan sa Japan. Bistado man siya na si Washiyama Yayoi.

 Biograpiya 
Namundag si Yoshioka sa parte ngonyan kan Kakegawa City, Shizuoka prepecture, kun sain an saiyang ama, sarong doktor nag-adbokasiya nin primaryang edukasyon para sa mga kaakian sa saindang baryo. Nagdakula si Yoshioka kan ika-19 siglo kan edukasyon kan mga kababaihan. Naggradwar siya sa eskwelahan ninmedisina sa Saisei-Gakusha asin nakaresibe kan ika-27 na lisensya sa medisina na itinao kan sarong babae sa Japan. Sa pakarealisar kan kadepisilan kan karera na ini para sa mga babae sa Japan, nagdesisyon siyang magpoon kan saiyang sadiring eskwelahan nin medisina, na saiyang ginibo bago siya mag-30 anyos.

An mga naggradwar sa Tokyo Women's Medical School (na pigngaranan na Tokyo Women's Medical University kan 1998) dai tinogotan na magpraktis nin medisina sagkod kan 1912, alagad kan an gobyerno kan Hapon tinogotan an mga babae na mag-enrol sa nasyonal na medikal na eksaminasyon. Kan 1930, haros sangribong babae an nag-agi sa eskwelahan ni Yoshioka.

Si Yoshioka aktibo sa politika sa bilog niyang buhay. Kaiba an kadaklan niyang mga katrabaho, pig-adbokasiya niya an sex education. Kan mga taon 1930, si Yoshioka imbwelto sa hiro kan mga kababaihan sa pagboto kan mga Hapon asin sa hiro na "Malinig na Eleksyon" sa Japan. Kan 1938, an gobyerno kan Hapon tinukdo si Yoshioka asin sampulong iba pang mga babaeng lider sa "Emergency Council to Improve the Nation's Ways of Living," sarong paghihingoa nin paghiro bago an gera. Siya sarong nanginginot na pigura sa manlaen-laen na asosasyon nin mga babaeng patriyotiko sa panahon nin gera asin asosasyon nin mga hubenes. Pagkatapos kan gera, nagbalik siya giraray sa mga organisasyon na nagpapauswag kan edukasyon kan mga kababaihan.

Tinawan si Yoshioka nin Order of the Precious Crown kan 1955, asin kan Order of the Sacred Treasure pagkatapos kan saiyang kagadanan kan 1959.

An Yoshioka Memorial Prize pigmukna tanganing tawan nin onra an mga kasalihid ni Yoshioka. An Japan Medical Women's Association nginaranan an duwang premyo kaini ki Yoshioka Yayoi asin Ogino Ginko (an pinakainot na babae na nalisensyahan bilang sarong doktor sa Japan).

Pigladawan sa sarong 80- yen Japanese commemorative postage stamp si Yoshioka, kan Setyembre 20, 2000,  kaiba si Naruse Jinzo asin Tsuda Umeko. Sarong museo nin paggirumdom na idinusay ki Yoshioka an yaon sa Kakegawa, Shizuoka.

 Notes